Závery z právnej analýzy                                                     Príloha č. 6

1. Zakladateľ štátneho podniku Slovenská pošta (SP, š.p.) má záujem na transformácii  na akciovú spoločnosť so 100% majetkovou účasťou štátu.

2. Analýza v časti II. tohto stanoviska preukázala, že platné  znenie § 10 ods. 3 písm. d) zákona o veľkej privatizácii a platný poštový zákon sú právnou prekážkou privatizácie SP, 
š. p.,  (jeho transformácie na akciovú spoločnosť), a to nielen postupom podľa zákona 
o veľkej privatizácii, ale aj prípadným  iným spôsobom.

Z analýzy zároveň vyplynulo, že bez vypustenia § 10 ods. 3  písm. d) zákona o veľkej privatizácii alebo jeho zmeny, nebude možné privatizovať (transformovať) SP, š. p., ani po prijatí  pripravovaného zákona o poštových službách.

3. Cieľ transformovať SP, š. p., na akciovú spoločnosť so 100% účasťou majetku štátu nie je možné dosiahnuť postupom podľa zákona o veľkej privatizácii, pretože v takom prípade by jediným zakladateľom a akcionárom akciovej spoločnosti Slovenská pošta bol Fond národného majetku SR, a nie štát.

4. Podrobná analýza v časti III. tohto stanoviska preukázala, že  transformáciu SP, š. p., na akciovú spoločnosť so 100% majetkovou účasťou štátu nie je možné dosiahnuť ani postupom navrhovaným MDPT v Návrhu modelu transformácie SP, š. p., t.j. zrušením podniku bez likvidácie podľa zákona o štátnom podniku, prechodom jeho majetku do správy MDPT a následným vložením do akciovej spoločnosti na základe § 13 ods. 7 písm. b) zákona č. 278/1993  Z.z. o správe majetku štátu v znení neskorších predpisov.

5. Z tejto situácie vidí spracovateľ ako jedinú možnosť pripraviť návrh osobitného zákona, ktorý by upravil podmienky a postup transformácie SP, š. p., na akciovú spoločnosť so 100% majetkovou  účasťou štátu.

V súvislosti s týmto osobitným zákonom by sa zároveň mohol  novelizovať zákon 
o veľkej privatizácii tak, aby vypustením, prípadne zrušením ustanovenia § 10 ods. 3 písm. d) bola  odstránená existujúca zákonná prekážka privatizácie  (transformácie) SP, š. p.

Spracovateľ tohto stanoviska preto odporúča, aby MDPT odporučilo vláde SR vypracovanie osobitného zákona o transformácii štátneho podniku Slovenská pošta so súčasnou novelizáciou     § 10 ods. 3 písm. d) zákona o veľkej privatizácii.